Worcester F 80 Distinctiones

163 Nupcie videntes stellam magi

Nupcie.[[1]](#footnote-1) Videntes *stellam magi*, [Matt. 2:1-2] et est illud coniugium quod olim fuit in Abrahe promissum, deinde Dauid iuratum, et tandem beate Marie annunciatum. Homine legitur in adoracione magorum, confirmatum in baptimo Iordanis, declaratum in miraculo vini. Primum istorum contigit 13. die post nativitatem Christi et vocatur Epiphania. Secundum contigit eodem die xxx. anno post hoc reuoluto et vocatur Theophania. Tercium contigit eodem die post hoc anno reuoluto et vocatur Bethfania.

¶ Gaudeamus igitur quemadmodum magi homine gauisi sunt gaudi magno quia stellam quam viderant antecedebat eis sed magno valde quia inuenerunt puerum cum Maria matre eius. Narrat Hieronimus in libro suo, *Contra Jouinianum*, de continencia trium viduarum. Quarum prima offerentibus sibi virum, sic respondit, se non inuenire virum qui se[[2]](#footnote-2) propter se set propter sua duceret. Secunda dixit primum virum semper in mente sua viuere. Ideo alium super inducere non posse.

¶ Tercia respondit se nubere nolle quia si bonus esset, timeret semper illum perdere. Si malus, semper doleret quod[[3]](#footnote-3) tam malum post tam bonum haberet.

¶ Quadriplex vero est species nupciarum. Prima inter virum et legitimam feminam. Secundum inter Christum et ecclesiam. Tercium inter Deum et iustam animam. Quarta inter Verbum et humanam naturam.

¶ De prima, dicitur in Gen. [2:24]: Propter hoc *relinquet homo[[4]](#footnote-4) patrem et matrem,* etc. De secunda, dicitur in Apo. [21:9]: *Ostendam tibi sponsam, vxorem Agni*.

¶ De tercia,[[5]](#footnote-5) Osee [2:19]: *Sponsabo te mihi in iusticia et iudicio*. De quarta, dicitur Can. [3:11]: *Egredimini et videte regem Salomonem in diademate quo coronavit* eum *mater sua in die desponsationis*.

¶ Per primas nupcias efficiuntur duo in carne vna. Per secundam duo in corpore vno. Per terciam efficitur ut sint duo in spiritu vno. Per quartum ut sint in persona vna.

¶ De primo, dicitur [Eph. 5:31]: *Erunt duo in carne vna*. De secundo, dicit Apostolus, [1 Cor. 12:13]: *Omnes nos in vnum corpus baptizati sumus*. De tercio, [1 Cor. 6:17]: *Qui adheret Domino, vnus spiritus* cum eo est. De quarto, dicitur

/fol. 271rb/

in simbolo sicut anima rationalis et caro, etc. Item [Joan. 1:14]: *Verbum caro factum est*. Prima[[6]](#footnote-6) vnius est carnalis. Secunda sacramentalis. Tercia spiritualis. Quarta personalis.

1. Nupcie ] Lambeth begins: Videntes stellam magi… with the “V” capitalized [↑](#footnote-ref-1)
2. se ] Lambeth, F 128 *om*. F 80. [↑](#footnote-ref-2)
3. quod ] Lambeth, F 128 *corr.* quam F 80. [↑](#footnote-ref-3)
4. homo ] Lambeth, F 128 *om.* F 80. [↑](#footnote-ref-4)
5. tercia ] *add*. 3 F 80. [↑](#footnote-ref-5)
6. prima ] Lambeth, F 128 *corr*. persona F 80. [↑](#footnote-ref-6)